Geen voldoende bewyse vir ivermektien, sê departement(Foto: Luis Robayo/AFP) Die nasionale komitee vir die lys van noodsaaklike medisyne (NEMLC) se Covid-19-subkomitee het alle bewyse bestudeer vir die behandeling en voorkoming van Covid-19 met ivermektien. Popo Maja, woordvoerder van die departement van gesondheid, het gesê die komitee het bevind daar is tans nie voldoende bewyse om ivermektien aan te beveel vir die behandeling of voorkoming van Covid-19 nie. “Sommige studies dui daarop dat ivermektien moontlik voordelig kan wees in die bestuur van Covid-19, maar die bewyse wat tans beskikbaar is, is voorlopig en van lae gehalte. Die studies verskil ook tot ŉ groot mate van mekaar wat betref die erns van simptome by pasiënte, medisyne waarmee ivermektien vergelyk is en bykomende medikasie wat pasiënte ontvang het.” Maja het gesê verskeie studies duur voort om die doeltreffendheid en veiligheid van ivermektien in die bestuur van Covid-19 te bepaal. “Die uitslag van dié studies sal meer wetenskaplike data aan die departement verskaf sodat ingeligte besluite oor die gebruik van ivermektien gemaak kan word.” Soos wat nuwe data beskikbaar gemaak word, sal die subkomitee deurlopend die aanbevelings hersien en wysig. “Intussen ontmoedig ons die gebruik van ivermektien aan buite proewe wat goed uitgevoer en beheer word,” het hy bygevoeg. Die subkomitee bly verbind tot ŉ bewyse-gebaseerde benadering vir die keuse van veilige en doeltreffende medikasie vir die bestuur van Covid-19. Die Suid-Afrikaanse Reguleringsowerheid vir Gesondheidsprodukte (Sahpra) het intussen Woensdag aangekondig dat hy ŉ “beheerde toegangsprogram om menslikheidsredes” vir die gebruik van ivermektien deur mense – vir die gebruik by Covid-19-pasiënte – gaan toelaat. Daar was die afgelope paar weke toenemend oproepe van nie net gewone burgers nie, maar ook van talle mediese praktisyns desperaat vir ŉ manier om hul Covid-19-pasiënte te help, dat die gebruik van ivermektien toegelaat word. Sahpra het tot dusver gesê daar is bloot nie genoeg studies en data beskikbaar om die gebruik daarvan vir die behandeling van Covid-19 te regverdig nie. Ivermektien was boonop nie geregistreer vir menslike gebruik in Suid-Afrika nie. Die burgerregteorganisasie AfriForum beskou Sahpra se aankondiging as ’n stap in die regte rigting. Die wettige gebruik van die middel is egter uiters beperkend, sê AfriForum. Daarom gaan die organisasie se hofsaak teen Sahpra op 2 Februarie steeds voort. Maroela Media het vroeër berig AfriForum, ŉ Pretoriase dokter en twee van sy pasiënte het Sondag ’n dringende hofaansoek gebring teen Sahpra en dr. Zweli Mkhize, minister van gesondheid, om te verseker dat ivermektien wat vir menslike gebruik ontwikkel is, beskikbaar kan wees sodat dokters dit vir die behandeling van Covid-19 kan voorskryf.